Límtré Vírnet segir upp yfirvinnusamningi og starfsmönnum
Forsvarsmenn Límtrés Vírnets sögðu í gær upp samningi um fasta yfirvinnu starfsmanna í framleiðslu- og þjónustuhluta fyrirtækisins í Borgarnesi. Samningurinn sem var gerður árið 1997 kvað á um að starfsmenn skyldu fá greitt yfirvinnukaup fyrir þrjár klukkustundir í hverri viku.
Forstjóri Límtrés Vírnets, Stefán Árni Einarsson, áætlar að samningurinn hafi tekið til um það bil 40 starfsmanna. Þá var þremur starfsmönnum fyrirtækisins einnig sagt upp í gær.
Samningurinn kominn til ára sinna
Á fundi sem forsvarsmenn Límtrés Vírnets héldu með starfsmönnum fyrirtækisins í Borgarnesi í gær var tilkynnt um uppsögn samningsins sem hefur verið í gildi síðan árið 1997. Forstjóri fyrirtækisins segir samninginn í raun hafa verið löngu fallinn úr gildi en ákveðið hafi verið að segja honum upp formlega. Hann segir að samið verði upp á nýtt.
"Þetta var gamall yfirvinnusamningur frá 1997. Við ræddum við fólkið og ætlum að setjast niður með fulltrúum þess og gera nýjan hefðbundinn vinnustaðasamning sem mun taka gildi 1. desember," segir Stefán Árni í samtali við mbl.is.
Ástæðurnar fyrir uppsögn samningsins eru að sögn Stefáns Árna hagræðing í rekstri og sú staðreynd að samningurinn hafi einungis átt við starfsmenn í Borgarnesi.
"Það er verið að hagræða eins og gengur og gerist. Samningurinn náði ekki til annarra starfsstöðva þannig að það þótti eðlilegt að samræma þetta fyrirkomulag miðað við alla aðra. Þetta var orðinn gamall samningur sem var eiginlega ekki í gildi en við vildum samt segja honum formlega upp og endursemja," bætir Stefán Árni við.
Þremur starfsmönnum sagt upp
Þá var þremur starfsmönnum fyrirtækisins sem störfuðu í Borgarnesi einnig sagt upp á fundinum í gær.
"Það er verið að breyta skipulaginu, færa verkefni á aðra og hagræða. Það er endalaus vinna í öllum fyrirtækjum," segir Stefán Árni um ástæður uppsagnanna.
Um áherslubreytingar er að ræða segir Stefán Árni sem tók við starfi forstjóra fyrr á árinu. "Með nýjum mönnum koma breyttar áherslur og þá verða alltaf einhverjar smá breytingar," segir Stefán Árni og bætir því við að frekari uppsagnir séu ekki fyrirhugaðar hjá fyrirtækinu.
Fréttin var uppfærð kl. 13:10, 2. september 2018:
Upphaflega kom fram í fréttinni að samningurinn hefði kveðið á um að starfsmenn skyldu fá greitt yfirvinnukaup fyrir tvær klukkustundir á hverjum degi. Hið rétta er að samkvæmt samningnum áttu starfsmenn rétt á þriggja klukkustunda föstu yfirvinnukaupi í hverri viku.
Fréttinni hefur verið breytt í samræmi við þær upplýsingar.
Forsvarsmenn Límtrés Vírnets sögðu í gær upp samningi um fasta yfirvinnu starfsmanna í framleiðslu- og þjónustuhluta fyrirtækisins í Borgarnesi.
Samningurinn sem var gerður árið 1997 kvað á um að starfsmenn skyldu fá greitt yfirvinnukaup fyrir þrjár klukkustundir í hverri viku.
Forstjóri Límtrés Vírnets, Stefán Árni Einarsson, áætlar að samningurinn hafi tekið til um það bil 40 starfsmanna.
Þá var þremur starfsmönnum fyrirtækisins einnig sagt upp í gær.
Forstjóri fyrirtækisins segir samninginn í raun hafa verið löngu fallinn úr gildi en ákveðið hafi verið að segja honum upp formlega. Hann segir að samið verði upp á nýtt.
Ástæðurnar fyrir uppsögn samningsins eru að sögn Stefáns Árna hagræðing í rekstri og sú staðreynd að samningurinn hafi einungis átt við starfsmenn í Borgarnesi.